Līvbērzes baznīca

Līvbērzes Svētā Jāzepa Romas katoļu baznīca ir Romas katoļu Rīgas metropolijas Jelgavas diecēzes draudzes baznīca. Tā atrodas Jelgavas novada Līvbērzes pagastā netālu no Līvbērzes stacijas.

Vēsture 
Līvbērzes dievnams uzcelts laika periodā no 1647. līdz 1665. gadam par Līvbērzes muižas īpašnieka Vilhelma Henrika de Līvena līdzekļiem. Sākotnēji tā tika celta kā luterāņu baznīca, taču, Līveniem pārejot katoļticībā, 1729. gadā dievnams tika atdots Romas katoļiem un iesvētīts Svētā Jāzepa godam.  1930. gadā bijuši plaši remonta darbi, kas izmaksājuši 1000 latus.

Eksterjers 
Baznīca ir ozolkoka baļķu celtne, tā ir 17 metrus gara, 11,2 metrus plata un 5 metrus augsta ēka ar vienu nelielu torni, kurā ir viens zvans, kas atliets 1586. gadā. Lubiņu jumts. No ārpuses apšūta ar dēļiem. Dievnama abos sānos četri logi, presbitērija daļā divi logi, tie ir veidoti ar ovālu loku virsējā daļā. Ieejas durvis no gala un sakristejas.  Dievnamu ieskauj dārzs, ko nenoslēdz žogs, tā vietā ir akmens valnis ar uzbērumu, kas noaudzis ar liepām. Dārzā ir uzstādīts augsts koka Misiju krusts un atrodas divi kapi, no kuriem viens ir  prāvesta Pētera Vengeļa pēdējā atdusas vieta.

Interjers 
Tā ir vienas navas telpa ar koka grīdu un balsinātiem koka griestiem, kas lēzeni segti virs sijām, kas baznīcā ir redzamas. Virs ieejas ir kora telpas, kurās ir ērģeles, kas Otrā pasaules kara laikā tika sabojātas un harmonijs. Iekšsienas nav apšūtas, redzami ozola baļķi. Presbitērijam blakus ir 5 X 5 metrus liela sakristeja. Presbitēriju no lūgšanu zāles atdala koka dievgalds.  Dievnamā ir trīs 18. gadsimta koka altāri. Galvenais jeb centrālais ir altāris  atrodas centrā pie presbitērija gala sienas, virs tā novietotas eņģeļu tēlu skulptūras. Sānu altāri ir  mensu — altārgaldu veidā. Kreisajā sānu altārī ir Dievmātes skulptūra, virs kuras atrodas Svētā Jāzepa glezna, kas ir gleznotājas Mariannas Peilānes darbs, labajā — Jēzus Sirds glezna. Aplūkojama kokgriezumiem rotāta 18. gadsimta pirmās puses darināta kancele un biktssols.

Draudze   
Draudze iekļaujas Romas Katoļu Rīgas Metropolijas klēra Jelgavas diecēzē. Draudzi apkalpo prāvests Aleksandrs Stepanovs. Draudze sākusi veidoties vienā laikā ar Līvenu konvertāciju katoļticībā, 1729. gadu. Draudzei piederīgi ir katoļi, kas dzīvo Līvbērzē un tās apkārtnē. Dievkalpojumi notiek divas reizes mēnesī. 2009. gada decembrī iesākās Līvbērzes Svētā Jāzepa draudzes misija, kuras mērķis ir draudzes dzīves stiprināšana un garīgās dzīves centra veidošana. Misijā dalību ņem māsa Deogrācija, kurai 2010. gada nogalē pievienojās Inga Paršova un 2011. gada septembrī arī Gunta Bebre. Draudzē īstenojas vairākas izglītības programmas — Skota Hāna Pieaugušo izglītības programma, Svētdienas skola bērniem, Alfa kurss un kustība "Par Dzīvību".
Draudzei ir divas kapsētas — Līvbērzes kapsēta un Pārupju kapi.

Draudzes lielākie svētki un atlaidas 
Draudzes lielākie svētki ir Svētā Jāzepa diena, Svēto Pētera un Pāvila svētki, Dievmātes dzimšanas diena.

Atsauces

Ārējās saites 

 Draudzes mājaslapa www.livberzes-katolu-draudze.lv
 Līvbērzes Sv. Jāzepa Romas katoļu baznīca  www.vietas.lv
 Dievnams www.kurdoties.lv
 Attēls  www.zudusilatvija.lv
 Līvbērzes katoļu baznīca www.visit.jelgava.lv
 Digitālais koka amatu muzejs. Līvbērzes baznīca  www.wood-craft.eu

Romas katoļu baznīcas Latvijā
Jelgavas diecēzes baznīcas
Līvbērzes pagasts
Arhitektūras pieminekļi Latvijā